ORDE do 10 de marzo de 2006 pola que se aproban as bases e se procede á convocatoria de axudas a asociacións de estudantes universitarios para o curso académico 2005/2006.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/03/2006

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 xaneiro de 1988, DOG do 17 de febreiro), transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril). A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Lei orgánica 6/2001, do 21 de decembro, de universidades, no seu artigo 46.2º recoñécelles aos estudantes o dereito de asociación no ámbito universitario.
A Consellería de Educación e Ordenación Universitaria considerou conveniente estimar o asociacionismo universitario e as actividades de carácter informativo e científico dos estudantes deste nivel do ensino como un modo de potenciar o dinamismo da universidade.
En consecuencia, co fin de poñer en práctica esta tarefa, dentro das dispoñibilidades orzamentarias e tendo en conta as experiencias das convocatorias pasadas, convócase concurso público para a concesión de axudas ás asociacións estudantís universitarias de Galicia.
Polo que antecede, esta consellería
DISPÓN:
Artigo 1º.-Obxecto.
Convócanse axudas para as asociacións de estudantes das tres universidades galegas, en réxime de concorrencia competitiva, co obxectivo de apoiar actividades que favorezan o asociacionismo no ámbito universitario, así como potenciar aqueloutras actividades de carácter formativo e científico que as mesmas organicen.
As actividades concretas para as que as asociacións poden solicitar axuda son as seguintes:
a) Difusión da lingua e da cultura galega nas universidades.
b) Sensibilización social e de cooperación para o desenvolvemento.
c) Acollida de estudantes universitarios de fóra de Galicia.
d) Formación e mellora das condicións de estudo, e as que relacionan ao estudante universitario co mundo do traballo e o seu futuro.
e) Organización de reunións e congresos científicos, humanísticos ou formativos, sempre que a finalidade do congreso ou reunión estea directamente relacionada cos obxectivos da asociación e co obxectivo desta convocatoria.
Non serán subvencionadas as actividades que teñan finalidade partidista, relixiosa, lucrativa, viaxes turísticas, de antigos alumnos, ou aqueloutras diferentes ás sinaladas anteriormente ou financiadas especificamente por outras convocatorias.
Artigo 2º.-Orzamento e contía das axudas.
A Consellería de Educación e Ordenación Universitaria financiará estas axudas con cargo á aplicación orzamentaria 09.04.322C.480.1 dos orzamentos xerais da Comunidade Autónoma de Galicia para o ano 2006, por un importe global de 53.330 A.
A contía máxima da axuda para percibir pola actividade realizada pola asociación non poderá superar os 3.000 A.
Artigo 3º.-Requisitos dos solicitantes.
Poden solicitar estas axudas as asociacións de estudantes das tres universidades do SUG que cumpran os seguintes requisitos:
1. Acreditar estar dadas de alta como asociación de estudantes no rexistro dunha das universidades
do SUG e que as súas actividades se desenvolven preferentemente no seo da comunidade universitaria.
2. Non teren ánimo de lucro.
3. Estaren constituídas por estudantes en activo, quedando, polo tanto, excluídas as de antigos alumnos.
Artigo 4º.-Período de aproveitamento.
As actividades para as que se solicite a axuda serán realizadas durante o período comprendido entre o 1 de de xaneiro e o 30 de setembro de 2006, ambos os dous días incluídos.
Artigo 5º.-Presentación de solicitudes.
1. As solicitudes, segundo o modelo ED 403A que se publica como anexo a esta orde, asinada polo presidente ou representante legal da asociación, presentaranse no rexistro xeral da Consellería de Educación e Ordenación Universitaria, dirixidas á Dirección Xeral de Ordenación e Calidade do Sistema Universitario de Galicia-Subdirección Xeral de Universidades (edificio administrativo San Caetano, s/n, 15781 Santiago de Compostela), ou ben, en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999 (BOE do 14 de xaneiro), para a presentación de instancias.
Se no uso deste dereito a solicitude é remitida por correo, presentarase en correos en sobre aberto para que sexa datada e selada polo funcionario de correos antes de que proceda á súa certificación.
Para estes efectos, os rexistros das universidades públicas non terán validez en canto ao cumprimento dos prazos da convocatoria.
Non se admitirán como medio de presentación de solicitudes os servizos de mensaxaría privados.
2. As solicitudes deberán ir acompañadas da seguinte documentación:
a) Copia do CIF da asociación.
b) Documento acreditativo de estar dada de alta como asociación de estudantes nunha das universidades do SUG.
c) Copia dos estatutos das asociacións e, se é o caso, do seu regulamento.
d) Copia do DNI, NIF ou pasaporte do representante legal da asociación que solicita axuda e documento que acredite as facultades outorgadas como representante legal dela (nomeamento, poderes, etc.).
e) Memoria das actividades realizadas pola asociación no último ano.
f) Memoria xustificativa da actividade para a que se solicita a axuda, co visto e prace do vicerreitor/a competente en materia de estudantes, na que se especifique claramente: nome ou razón social da asociación, número de estudantes asociados, denominación do programa ou actividade para o que se
solicita axuda, obxectivos que se desexan acadar, adecuación da actividade ao obxecto da convocatoria, descrición da actividade, datas de realización, orzamento detallado desagregado por partidas básicas de ingresos e gastos que comporta a actividade, número de estudantes universitarios que se prevé que participarán na actividade, resultados previstos ou repercusión que se considera que pode ter a actividade no ámbito estudantil universitario e calquera outra observación que a asociación considere que debe terse en conta á hora de valorar a petición, podendo engadir canta documentación de apoio considere necesaria.
g) Unha declaración xurada do conxunto de todas as solicitudes efectuadas, ou concedidas, para un mesmo proxecto ou actividade, perante as administracións públicas competentes ou outros entes públicos.
h) Documento facilitado pola entidade bancaria a nome da asociación e de dous dos seus representantes legais, en que conste o número de conta do cliente e os códigos que identifican o banco, a oficina e o díxito de control.
3. O prazo de presentación de solicitudes será dun mes contado a partir do día seguinte ao da publicación desta convocatoria no Diario Oficial de Galicia.
4. Os solicitantes excluídos poderán recuperar a documentación presentada no prazo máximo de dous meses a partir da publicación da resolución de concesión das axudas no Diario Oficial de Galicia.
Artigo 6º.-Tramitación.
Unha vez comprobado que todas as solicitudes reúnen os requisitos establecidos nesta orde de convocatoria exporanse as listas provisionais das solicitudes admitidas e excluídas nos taboleiros de anuncios da Dirección Xeral de Ordenación e Calidade do Sistema Universitario de Galicia da Consellería de Educación e Ordenación Universitaria, das súas delegacións provinciais, e dos vicerreitorados de estudantes das tres universidades galegas, sinalando, se é o caso, as causas de exclusión.
Así mesmo, estas listas tamén poderán ser consultadas no portal educativo da Consellería de Educación e Ordenación Universitaria, www.edu.xunta.es.
As listas provisionais estarán expostas do 10 ao 23 de maio, ambos os dous incluídos deste ano. Os interesados poderán, durante ese mesmo prazo, formular as reclamacións para emendar erros e faltas de documentación ante a Dirección Xeral de Ordenación e Calidade do Sistema Universitario de Galicia presentando, se é o caso, a documentación necesaria.
Transcorrido este prazo sen que se emenden as causas de exclusión considerarase que o interesado desiste da súa petición, nos termos establecidos no artigo 71 da Lei 30/1992.
Artigo 7º.-Comisión avaliadora.
A selección dos candidatos será realizada por unha comisión avaliadora integrada por:
Presidente:
-O director xeral de Ordenación e Calidade do Sistema Universitario de Galicia ou, por delegación, a subdirectora xeral de Universidades.
Vogais:
-Vicerreitor de Estudantes da Universidade da Coruña.
-Vicerreitora de Estudantes e Relacións Institucionais da Universidade de Santiago de Compostela.
-Vicerreitor de Extensión Universitaria e Estudantes da Universidade de Vigo.
-O Xefe do Servizo de Apoio e Orientación aos Estudantes Universitarios.
Secretario:
-Un funcionario da Dirección Xeral de Ordenación e Calidade do Sistema Universitario de Galicia, que actuará con voz e voto.
Artigo 8º.-Selección.
A selección das asociacións de estudantes ás que se lles concederá a axuda será realizada pola comisión avaliadora, segundo a memoria de actividades presentada (artigo 5º.2 f) desta orde e sempre que as citadas actividades sexan as especificadas no artigo 1º da convocatoria, atendendo aos seguintes criterios:
Criterios
Puntos
Contía
O interese formativo, científico e social das actividades que se pretende realizar.
Ata 15 puntos
Mín.: 500 A
Máx.: 1.500 A
O número de estudantes universitarios que participen nas actividades.
Ata 5 puntos
Mín.: 250 A
Máx.: 500 A
A repercusión das actividades no ámbito estudantil universitario.
Ata 2,5 puntos
Mín.: 100 A
Máx.: 250 A
O grao de implicación dos estudantes universitarios nas actividades e a finalidade da asociación solicitante.
Ata 2,5 puntos
Mín.: 100 A
Máx.: 250 A
Alcance interuniversitario das actividades.
Ata 5 puntos
Mín.: 250 A
Máx.: 500 A
A comisión avaliadora poderá solicitar, se o cre necesario, documentación complementaria en relación co proxecto para o que se solicita a axuda.
A comisión avaliadora poderá propor unha listaxe de reserva integrada por solicitudes que non se outorgaron.
Artigo 9º.-Resolución.
Efectuada a selección pola comisión, esta elevará, a través da Dirección Xeral de Ordenación e Calidade do Sistema Universitario de Galicia, unha proposta priorizada á conselleira de Educación e Ordenación Universitaria, quen resolverá. Contra esta resolución, que esgota a vía administrativa, os inte
resados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Artigo 10º.-Pagamento.
Para os efectos de cobramento, o presidente ou representante legal da asociación remitirá, antes do 10 de outubro de 2006, á Dirección Xeral de Ordenación e Calidade do Sistema Universitario de Galicia-Subdirección Xeral de Universidades unha certificación do secretario ou xerente da universidade correspondente do cumprimento das actividades realizadas, de acordo co previsto no artigo 5º.2 f) desta orde.
Así mesmo, a universidade, como entidade colaboradora, asume as obrigas recollidas na vixente Lei de réxime financeiro e orzamentario de Galicia para as entidades colaboradoras, materializadas no correspondente convenio, asinado o día 3 de marzo de 2005 entre a Consellería de Educación e Ordenación Universitaria e as universidades de Santiago de Compostela, A Coruña e Vigo, no que se regulan as condicións e as obrigas asumidas por estas, así como as que figuran no artigo 15 do Decreto 287/2000.
O aboamento da axuda será realizado na conta bancaria da correspondente universidade, quen procederá a ingresar a contía adxudicada á asociación beneficiaria.
Artigo 11º.-Incompatibilidades.
1. O importe das axudas reguladas nesta orde non poderá, en ningún caso, ser de tal contía que, illadamente ou en concorrencia con subvencións doutras administracións públicas competentes ou calquera dos seus organismos, entes ou sociedades, supere o custo da actividade proxectada ou desenvolvida pola asociación beneficiaria.
2. Toda alteración nas condicións tidas en conta para a concesión destas axudas e, en todo caso, a obtención concorrente de subvencións doutras administracións ou entes públicos ou privados que superen o custo da actividade subvencionada, dará lugar á modificación da resolución de concesión, debendo a asociación beneficiaria proceder ao reintegro das cantidades percibidas.
Artigo 12º.-Obrigas dos beneficiarios.
1. O presidente ou representante legal da asociación de estudantes será a persoa responsable ante a Dirección Xeral de Ordenación e Calidade do Sis
tema Universitario de Galicia, asinará a solicitude e asumirá todas as responsabilidades do destino da axuda.
As asociacións beneficiarias, polo só feito de solicitar esta axuda, comprométense a aceptar o contido desta convocatoria e o resultado da mesma, así como a cumprir as obrigas seguintes:
a) Realizar a actividade que fundamenta a concesión da axuda, sen que caiba cambio ou modificación ningunha do obxecto e da finalidade para a que foi concedida. En calquera caso toda incidencia que supoña modificación do programa inicial da actividade deberá ser autorizada pola Dirección Xeral de Ordenación e Calidade do Sistema Universitario de Galicia.
b) Acreditar diante da Dirección Xeral de Ordenación e Calidade do Sistema Universitario de Galicia-Subdirección Xeral de Universidades, dentro do prazo que se estable no artigo 10º anterior, a realización da actividade mediante a presentación da certificación que prevé o mesmo artigo.
c) Acreditar diante da Vicerreitoría de Estudantes da universidade correspondente, unha vez rematada a actividade e sempre antes do 30 de setembro, unha memoria económica do cumprimento da actividade con toda a documentación xustificativa.
d) Comunicar por escrito, á Dirección Xeral de Ordenación e Calidade do Sistema Universitario de Galicia-Subdirección Xeral de Universidades, a renuncia á axuda tan pronto como se produza a causa que determine a dita renuncia.
e) Comunicar ao órgano concedente a obtención doutras subvencións ou axudas para a mesma finalidade, procedentes de calquera Administración ou ente público ou privado.
f) Someterse ás actuacións de comprobación que efectúe o órgano concedente e a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
2. A asociación beneficiaria fará constar, sempre que sexa posible, nas publicacións e materiais que se utilicen para a difusión das actividades subvencionadas a seguinte expresión: «Co apoio da Dirección Xeral de Ordenación e Calidade do Sistema Universitario de Galicia da Consellería de Educación e Ordenación Universitaria da Xunta de Galicia».
Disposicións adicionais
Primeira.-A concesión de axudas reguladas nesta orde terá como límite global o crédito asinado nos orzamentos para este fin.
Segunda.-O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo beneficiario ou solicitante, segundo o disposto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Toda alteración das condicións que se tiveron en conta para a concesión da subvención poderá dar lugar á modificación da resolución de concesión.
Terceira.-As renuncias que se produzan poderán ser substituídas pola Dirección Xeral de Ordenación e Calidade do Sistema Universitario de Galicia, de acordo coa listaxe de suplentes, se a houbese, que se estableza na resolución.
Cuarta.-Se por calquera causa, no momento en que a comisión avaliadora teña que examinar as solicitudes, algún dos compoñentes non puidesen asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente, en virtude da súa representación.
Quinta.-Para os efectos establecidos no artigo 10 do Decreto 287/2000, do 21 de novembro (DOG do 11 de decembro), pola que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver e notificar as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Disposicións derradeiras
Primeira.-Autorízase o director xeral de Ordenación e Calidade do Sistema Universitario de Galicia para ditar as disposicións necesarias para o desenvolvemento desta orde.
Segunda.-Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións e as do seu desenvolvemento, igualmente aos artigos 78 e 79 do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Terceira.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 10 de marzo de 2006.
Laura Sánchez Piñón
Conselleira de Educación e Ordenación Universitaria